Informatika

Informatika má svoj vlastný predmet skúmania (informácie), má metódy zberu , spracovania, ukladania, ochrany, vyhľadávania, poskytovania a prenosu informácií. Disponuje aj potrebnými technickými prostriedkami.
Informatika – nová vedná disciplína

Predstavuje prienik jednotlivých vedných disciplín, ale tiež vedy, techniky a výrobnej technológie, ale aj vedy, výskumu a praxe.

Za základné teoretické zdroje informatiky sa považujú:

Heuristické teórie odbornej informácie: knihoveda, teória knihovníctva, teória bibliografie, teória dokumentácie, teória odbornej informácie, teória informačných systémov a ďalšie.

Komunikačné disciplíny: predovšetkým kybernetické teórie, semioticko-lingvistické teórie, teórie sociálneho informovania, teórie počítačov

Hraničné, prienikové vedy: matematika, logika, psychológia a ďalšie

Informatika po stránke obsahovej a významovej je jej predstaviteľmi odlišne vysvetľovaná.
Informatika je teóriou vedeckých informácií (scientific information). Táto koncepcia sa pokúša konštituovať teóriu vedeckých informácií, vytvorených v procese vedeckej práce ako samostatný vedný odbor. Sústreďuje sa v ňom predovšetkým na spôsoby spracovania vedeckých informácií, na realizáciu informačných systémov a organizáciu práce s vedeckými informáciami. Informatiku predstavuje ako komunikovanie vedeckých informácií vo vnútri vedy a ich prenikanie do ostatných odborov ľudskej činnosti.

Informatika je teóriou počítačov (computer science). Prvý krát ju takto formuloval Dreyfus ako informatique vo význame prenosu informácií v automatizovaných systémoch (informácia + automatika). Informatika je chápaná ako teória o spôsobe činnosti počítačov a ich využívaní. Je dôsledkom faktu, že informácie sa v stále väčšej miere spracovávajú na počítačoch. Pritom je ignorovaný fakt, že informačná činnosť sa realizuje bez ohľadu na existenciu počítačov. Tie predstavujú iba nástroj a prostriedok informovania aj keď stále významnejší.

Informatika je kybernetickou teóriou. Vychádza z telekomunikačného prenosu a všíma si predovšetkým kvantitatívnu stránku informácie. Toto chápanie sa neujalo, avšak predstavuje jedno zo základných východísk formovania vedného odboru informatika.

Informatika informačnou vedou (information science). Je to veda, ktorá sa zaoberá tvorbou, zhromažďovaním, spracúvaním, uchovávaním, transformáciou, sprístupňovaním a využívaním informácií v prirodzených I umelých všeobecných I špeciálnych systémoch. Zaoberá sa vlastnosťami a spôsobom spracovania informácií z hľadiska ich optimálnej dostupnosti a pracovnej použiteľnosti.

Informatika ako vedný integrát (computer an information science). Vyrastá z integračných tendencií modernej vedy v snahe komplexne riešiť problematiku odborných informácií a efektívnejšieho prieniku informačnej činnosti do všetkých odvetví spoločenského života. Ide o spájanie blízkych teoretických disciplín na modernej báze odborných informácií.

2006-03-22T08:25:47